A koronavírus-fertőzés forrása is lehet az eldobott szemét, hiszen a vírus az eddigi vizsgálatok szerint gazdatest nélkül is több napig életben maradhat.

Minden esetben felhívjuk a figyelmet közösségi szemétszedési akciók szervezőinek, hogy tartsanak balesetvédelmi oktatást eseményük kezdetekor. Ennek megtartása most aktuálisabb lehet mint bármikor, hiszen az utóbbi hetek hírei főként a koronavírusról és az azt övező pánikról szólnak. 2020. március 11-től a WHO világjárvánnyá minősítette a Kínából induló vírusos fertőzést.

Jobb félni, mint megijedni– tartja a népi szólás.

Fontos, hogy a pánikot kerüljük és minden esetben hiteles forrásokból tájékozódjunk. Ennek a cikknek sem az a célja, hogy pánikot keltsen, csak szeretné felhívni a figyelmet az eldobott szemét és ezáltal a szemétszedési akciók alkalmával fellépő plusz nemvárt veszélyekre.

Miért lehet fertőzésveszélyes az eldobott szemét?

A koronavírusok a legfrissebb analízis szerint akár 3 napig képesek aktívak maradni műanyag és fém felületeken – írják a medRxiv weboldalán elérhető kutatásban, de az eredmények csak előzetesek. Ha ez tényleg így van, akkor logikusan belegondolva az eldobott szemét felületéről is elkaphatjuk a vírust.

Különösen veszélyesek lehetnek a cigicsikkek és eldobott PET palackok, hiszen ezek a leggyakrabban eldobott egyszer használatos műanyagok.

Magyarországon is napról napra nő a fertőzöttek és fertőzés gyanús esetek száma. Bízunk benne, hogy ez a tendencia hamarosan meg fog állni, de nem lehetünk elég óvatosak, hiszen a szemetelők is emberek és ők is a fertőzöttek között lehetnek.

Ha szemetet szedsz erre figyelj oda:

mindig használj szemétszedő kesztyűt;

használj egészségügyi maszkot;

zárt ruházat javasolt;

ne nyúlj az arcodhoz;

ne nyúlj más arcához;

az akció után mosd ki a ruháidat magas hőfokon;

ha szemétszedő botot használsz minden esetben fertőtlenítsd;

ha szelfizel az összeszedett szeméttel utána a telefonodat is fertőtlenítsd.

Koronavírus és a velejáró szemétségek

Korábban beszámoltunk arról, hogy a világ túloldalán, Kínában helyi környezetvédők arra hívták fel a figyelmet, hogy a koronavírus járvány óta mérhetően megszaporodtak az eldobott egészségügyi maszkok a környezetben.

Minden esetben törekedjünk a használt készítmények, védőfelszerelések használata utáni megfelelő elhelyezéséről:

ne dobjuk el a környezetben;

helyezzük a kommunális kukába zárt zacskóban;

a kézfertőtlenítők tégelye, műanyag flakonja szelektíven is gyűjthető kiöblítés után;

vagy speciális veszélyes hulladékgyűjtőbe.